《奉和昭明太子钟山解讲诗》
南北朝·刘孝绰

御鹤翔伊水，策马出王田。我后游祗鹫，比事实光前。

翠盖承朝景，朱旗曳晓烟。楼帐萦岩谷，缇组曜林阡。

况在登临地，复及秋风年。乔柯变夏叶，幽涧洁凉泉。

停銮对宝座，辩论悦人天。淹尘资海滴，昭暗仰灯然。

法朋一已散，笳剑俨将旋。邂逅逢优渥，托乘侣才贤。

擒辞虽并命，遗恨独终篇。

作者简介：（481—539）南朝梁彭城人，本名冉，字孝绰，小字阿士。七岁能文，年十四，代父起草诏诰，号“神童”。梁武帝天监初，起家著作佐郎。后迁尚书水部郎。作诗得武帝嗟赏。累擢秘书丞，廷尉卿。被到洽所劾，免官。位终秘书监。